DITTO วิ่ง 8% หลังหลุด “แคชบาลานซ์” ระดับ 3 วันแรก เล็งผลงานปีนี้โตต่อเนื่อง
DITTO วิ่ง 8% หลังหลุด “แคชบาลานซ์” ระดับ 3 วันแรก เล็งผลงานปีนี้โตต่อเนื่อง คาดเป็นไปตามเป้าที่ตั้งไว้ทั้งรายได้และผลกำไร จากปัจจัยโควิดคลี่คลาย-ศก.ฟื้น
DITTO วิ่ง 8% หลังหลุด “แคชบาลานซ์” ระดับ 3 วันแรก เล็งผลงานปีนี้โตต่อเนื่อง คาดเป็นไปตามเป้าที่ตั้งไว้ทั้งรายได้และผลกำไร จากปัจจัยโควิดคลี่คลาย-ศก.ฟื้น
18 เม.ย. 2565

ผู้สื่อข่าวรายงานว่าวันนี้ (18 เม.ย. 2565) ราคาหุ้น บริษัท ดิทโต้ (ประเทศไทย) จำกัด (มหาชน) หรือ DITTO ณ เวลา 15:42 น. อยู่ที่ระดับ 74.75 บาท เพิ่มขึ้น 5.25 บาท หรือ 7.55% โดยทำจุดสูงสุดที่ 78.75 บาท และทำจุดต่ำสุดที่ 68.75 บาท ด้วยมูลค่าการซื้อขาย 493.09 ล้านบาท

โดยราคาหุ้น DITTO ที่ปรับตัวขึ้นบนกระดานนั้นคาดจะมาจากนักลงทุนเข้าซื้อหลังหลุดมาตรการกำกับการซื้อขาย ระดับ 3 ซึ่งก่อนหน้านี้ ตลท. ได้ประกาศให้ DITTO เป็นหลักทรัพย์ที่เข้าข่ายมาตรการกำกับซื้อขาย ห้าม Net settlement, ห้ามคำนวณวงเงินซื้อขาย และ Cash Balance ระดับ 3 โดยให้มีผล 24 มี.ค. 2565 – 12 เม.ย. 2565
อีกทั้งก่อนหน้านี้ นายฐกร รัตนกมลพร ประธานเจ้าหน้าที่บริหารและกรรมการผู้จัดการ DITTO เชื่อมั่นว่าในปีนี้จะยังคงรักษาระดับการเติบโตได้อย่างต่อเนื่อง และเป็นไปตามเป้าที่ตั้งไว้ทั้งรายได้และผลกำไร เนื่องจากสถานการการแพร่ระบาดโควิด19 ในปีนี้น่าจะคลี่คลายไปในทางที่ดี และเชื่อว่าเศรษฐกิจจะกลับมาคึกคักมากขึ้น
สำหรับปัจจัยที่ทำให้สามารถรักษาระดับการเติบโตของรายได้จากการขายและบริการได้อย่างต่อเนื่อง เป็นผลมาจากการวางรากฐานในธุรกิจระบบบริหารจัดการเอกสาร (DMS) ประกอบกับในปี 2564 บริษัทได้ขยายไปยังธุรกิจที่เกี่ยวเนื่อง โดยให้บริการด้านรักษาความปลอดภัยทางด้านไซเบอร์ (Cyber Security) ซึ่งเป็นการป้องกันความปลอดภัยให้แก่ข้อมูลขององค์กร ทำให้มีรายได้รวมเพิ่มขึ้น 59 ล้านบาท หรือคิดเป็น 15% จากปีก่อน
ส่วนรายได้จากบริษัทย่อยที่ดำเนินธุรกิจรับเหมาวิศวกรรมด้านเทคโนโลยี สำหรับโครงการของหน่วยราชการต่าง ๆ มีรายได้ใกล้เคียงกับปีก่อน โดยยังคงมุ่งเน้นขยายงานโครงการที่เกี่ยวเนื่องกับเทคโนโลยี และนวัตกรรมใหม่ๆ เช่น โครงการท้องฟ้าจำลองและพิพิธภัณฑ์
ด้านรายได้จากธุรกิจให้เช่า จำหน่ายและบริการด้านเครื่องถ่ายเอกสาร เครื่องพิมพ์ และสินค้าเทคโนโลยีอื่นๆ กลุ่มธุรกิจนี้ มีรายได้เพิ่มขึ้นจากการขายและติดตั้งสินค้า Drive-thru ซึ่งมีการเติบโตอย่างต่อเนื่องเป็นผลมาจากการปรับตัวของธุรกิจ Food Chain ในยุค New Normal ถือว่าเป็นดาวรุ่งพุ่งแรงในปัจจุบัน